Man byna motor kwyt toe hy sleutels in badkamer vergeetDie voertuig waarop daar beslag gelê is. foto: Verskaf. Die polisie in Oos-Londen het ŉ 22-jarige man in hegtenis geneem by die Hemmingway-winkelsentrum en beslag gelê op ŉ vermoedelik gesteelde voertuig. Kapt. Mluleki Mbi, woordvoerder van die polisie, het gesê ŉ man het Dinsdag sy motorsleutels in die badkamers van die winkelsentrum vergeet. “Toe hy teruggaan om die sleutels te gaan soek was die sleutels sowel as sy voertuig weg.” Die polisie is van die voorval in kennis gestel. “’n Soekog is van stapel gestuur en ŉ verdagte is bo-op die dak van die gebou in die parkeerarea vasgetrek terwyl hy wou wegry,” het Mbi gesê. Die verdagte sal binnekort in die Oos-Londen-landdroshof verskyn op aanklagte van motordiefstal.